**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**31. augusta 2016 so začiatkom o 15.00 h**

**Prítomní členovia správnej rady:**  Boris Chovanec, Ján Sand, Richard Kvasňovský

**Ospravedlnení:** Vladimír Masár, Peter Alakša

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal podpredseda rady Boris Chovanec. Konštatoval, že rada je uznášaniaschopná a navrhol program zasadnutia:

**Program:**

 **1.**    **Správa o činnosti TASR za I. polrok 2016**

 **2.**    **Rôzne**

**UZNESENIE č. 24/2016:**

Členovia rady schválili program zasadnutia:

Za : 3 Proti: 0 Zdržal sa: 0

**Uznesenie bolo prijaté.**

 **1 . Správa o činnosti TASR za I. polrok 2016**

 Podpredseda Správnej rady TASR požiadal generálneho riaditeľa, aby odprezentoval predloženú Správu **o činnosti TASR za I. polrok 2016**

Na úvod prezentácie polročnej Správy o činnosti TASR generálny riaditeľ uviedol, že úlohy, ktoré Tlačovej agentúre Slovenskej republiky (ďalej len TASR) vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov, boli v prvom polroku 2016 splnené bezo zvyšku. TASR bola vo svojom spravodajstve slobodná a nezávislá. Spravodajstvo objektívne, vyvážene a aktuálne reflektovalo dianie na Slovensku i v zahraničí.

V hodnotenom období TASR vydala 142 078 multimediálnych správ. V slovnom spravodajstve priniesla 77 103 správ, vydala 7 115 zvukov, 53 298 fotografií a 4 562 videospráv.

TASR v prvom polroku 2016 v porovnaní s druhým polrokom 2015 zvýšila tržby z predaja svojich produktov a služieb. Ako povedal generálny riaditeľ, stabilizácia a nárast celkových tržieb je výsledkom rovnomerných nárastov tržieb plošne, nárast agentúra však zaznamenala v kľúčovom segmente médií, vo verejnom aj súkromnom sektore a tržbami z časovo limitovaných projektov.

 Prvý polrok 2016 dosiahli príjmy TASR 2 890 993 EUR, výdavky boli vykázané vo výške 2 553 783 EUR. TASR k 30. 06. 2016 hospodárila s prebytkom vo výške 337 210 EUR.

Súhrnné náklady dosiahli za I. polrok 2016 výšku 2 280 235. Výnosy za I. polrok 2016 dosiahli čiastku 2 546 749 EUR. Týmto TASR uzavrela I. polrok 2016 so ziskovým hospodárskym výsledkom vo výške 266 514 EUR.

Ďalej sa venoval činnosti jednotlivých redakcií Spravodajského úseku. Generálny riaditeľ informoval členov rady, že TASR je pre stále viac médií jedinou agentúrou.V spravodajstve kladie zvýšený dôraz na rýchlosť, komplexnosť i presnosť.

V I. polroku 2016 bol oficiálne sprevádzkovaný prvý spravodajský verejnoprávny web v angličtine s názvom newsnow.sk, ktorý je príspevkom TASR k predsedníctvu Slovenskej republiky v Rade Európskej únie.

Praktickým vyústením procesu digitalizácie je web vtedy.sk, ktorý prináša kolekcie fotografií z archívu spolu s aktualizačnými článkami.

TASR pokračuje v napĺňaní Memoranda o spolupráci s UNESCO.

Internetová televízia Tablet.TV priniesla v I. polroku 2016 spolu 712 relácií a 177 živých prenosov. Weby skupiny Teraz.sk sú zaradené v oficiálnom AIM meraní návštevnosti, ktorý je relevantným meraním na Slovensku. Návštevnosť portálov Teraz.sk už niekoľko rokov kontinuálne rastie. V I. polroku 2016 weby zaznamenali 6 402 064 návštevníkov.

V I. polroku 2016 TASR splnila všetky podmienky zmluvy č. MK-68/2015/M o poskytovaní služieb vo verejnom záujme podľa § 3 ods. 5 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov, ktorú uzavrela s Ministerstvom kultúry Slovenskej republiky a Dodatku č. 1 ev. č.: MK-68/2015/M.

  Značnú časť prezentácie generálny riaditeľ venoval  technickým problémom, ktoré sa objavili hneď v prvý deň Nového roka . Boli spojené so zlyhávaním redakčného systému a súvisiacich technológií. Redakčný systém TASR Typlan má vyše 20 rokov a v prvom rade je potrebné riešiť jeho aktuálnu technologickú podporu výhľadovo a nahradenie novým systémom. Preto v I. polroku 2016 došlo k významnému rozhodnutiu upgradovať na verziu 32 bit prostredníctvom emulátora Charon vo virtuálnom prostredí. Takto bola eliminovaná neustála hrozba hardvérových porúch redakčného systému.

 V I. polroku ÚIT TASR nahradil časť serverov používaných pre ostatné aplikácie TASR virtuálnym serverom, čím došlo k výraznej zmene ohľadom spoľahlivosti serverov a ich spravovaniu. Boli riešené problémy s funkčnosťou systému Autonomy, kde bolo nutné rozšíriť kapacitu diskového priestoru pre fotografie. Bol zavedený nový subservis SKPRES a subservis Prílohy a Tabuľky.

 V závere prezentácie o činnosti TASR za I. polrok generálny riaditeľ skonštatoval, že agentúra je konsolidovaná a dobre spravovaná inštitúcia, ktorá skončila hodnotené obdobie s kladným hospodárskym výsledkom a je pripravená čeliť novým výzvam aj v budúcom období.

Podpredseda rady poďakoval GR TASR a otvoril diskusiu.

Členovia Správnej rady nemali pripomienky k predloženej správe. J. Sand sa zaujímal o prax študentov žurnalistiky v agentúre . Generálny riaditeľ vyjadril záujem, aby študenti chodili na prax vo väčšom počte tak, ako to bolo zvykom po  minulé roky.

Po ukončení diskusie podpredseda rady navrhol uznesenie :

**UZNESENIE č. 25/2016**

SR TASR berie na vedomie **Správu o činnosti TASR za I. polrok 2016 a** schvaľuje, aby ju generálny riaditeľ odprezentoval vo Výbore NR SR pre kultúru a médiá.

**.**

 Za: 3 Proti: 0 Zdržal sa: 0

**Uznesenie bolo prijaté**

**2. Rôzne**

Členovia správnej rady sa dohodli na termíne ďalšieho zasadnutia 29.septembra. 2016 (štvrtok) o 15,00 h.

Bratislava 31. 8. 2016

Zapísal: B.Chovanec v. r.

Podpredseda správnej rady TASR